# Reef Check Malaysia Menyokong Sepenuhnya Keputusan Membatalkan Pembinaan Lapangan Terbang Baru Tioman

Reef Check Malaysia (RCM) amat gembira mendengar pengumuman pihak kerajaan untuk tidak meneruskan pembinaan lapangan terbang baru di Pulau Tioman. Keputusan tersebut dibuat oleh Mesyuarat Jemaah Menteri susulan Mesyuarat Jawatankuasa Teknikal EIA (EIATRC).

RCM memuji pendirian Kementerian Sumber Asli, Alam Sekitar dan Perubahan Iklim (NRECC) atas komitmen mereka untuk memelihara dan memulihara sumber asli dan alam sekitar secara bertanggungjawab.

Penolakan cadangan untuk membina lapangan terbang baru di Pulau Tioman adalah kemenangan besar untuk alam sekitar dan biodiversiti bukan sahaja di Pulau Tioman tetapi di Malaysia secara keseluruhan. Ia juga bermakna mata pencarian masyarakat tempatan di Pulau Tioman tidak akan terjejas secara negatif seraya ekonominya pulih daripada kesan pandemik Covid-19.

Suara orang ramai yang menunjukkan kembimbangan mereka berhubung penambakan kawasan laut yang terlindung yang akan memusnahkan terumbu karang yang menjadi habitat penting pelbagai hidupan marin telah membuahkan hasil. RCM mengucapkan terima kasih kepada orang ramai; seramai 1,412 orang yang telah meninggalkan komen mengenai Penilaian Kesan Alam Sekitar (EIA) dari 21 Jun hingga 4 Ogos 2023, lebih 26,000 orang yang telah menandatangani petisyen untuk menentang pembinaan lapangan terbang baru di Tioman di laman sesawang *Change.org*, pasukan *SmallTownsMy* yang telah menghasilkan video kesedaran yang mempamerkan suara penduduk pulau tempatan dan impak negatif pembinaan tersebut, *Youths United For Earth* (YUFE) untuk video kesedaran yang telah dihasilkan, kesemua rakan media tempatan dan antarabangsa yang telah membuat liputan mengenai isu ini, dan ibu pejabat *Reef Check Foundation* dan rangkaian *Reef Check* kerana bersolidariti bersama kami.

RCM juga ingin merakamkan ucapan terima kasih yang mendalam kepada agensi kerajaan kerana membuat keputusan yang tepat, para saintis kerana meminjamkan kepakaran mereka dan memberikan maklum balas mengenai EIA, dan kepada semua NGO dan orang ramai yang telah menyebarkan isu ini dan membantu meningkatkan kesedaran mengenai isu in.

RCM juga amat berterima kasih kepada komuniti tempatan Pulau Tioman kerana berdiri teguh dan berjuang untuk melindungi pulau mereka dan biodiversitinya.

RCM berharap keputusan ini adalah keputusan terakhir dan muktamad mengenai sebarang cadangan untuk membina lapangan terbang baru di Pulau Tioman bagi memastikan perlindungan alam sekitar dan biodiversiti Malaysia. Reef Check Malaysia menyokong penuh keputusan ini dan berharap untuk bekerjasama dengan pihak berkuasa yang berkaitan bagi memastikan pembangunan pelancongan yang mampan bukan sahaja di Tioman tetapi di seluruh Malaysia.